钦定古今图书集成/明伦汇编/家范典/第004卷 > 《论正家疏》汉·匡衡
## 钦定古今图书集成/明伦汇编/家范典/第004卷 > 《论正家疏》汉·匡衡

臣闻“室家之道修，则天下之理得，故《诗》始《国风》，《礼》本
冠婚。”始乎《国风》，原性情，明人伦也。本乎冠婚，正基兆
而防未然也。福之兴莫不本乎室家，道之衰莫不始
乎梱内。故圣王必慎妃后之际，别嫡长之位。礼之于
内也，卑不逾尊，新不先，故所以统人情而理阴气也，
其尊嫡而卑庶也。适子冠乎阼，《礼》之用醴，众子不得
与列，所以贵正体而明嫌疑也。非虚加其礼文而已，
乃中心与之殊异。故礼，探其情而见之外也。圣人动
静游燕，所亲物得其序。得其序，则海内自修，百姓从
化。如当亲者疏，当尊者卑，则佞巧之奸，因时而动，以
乱国家。故圣人慎防其端，禁于未然，不以私恩害公
义。陛下圣德纯备，莫不修正，则天下无为而治。《诗》云：
“于以四方，克定厥家。”《传》曰：正家而天下定矣。